Alexander Stöckl

Alexander Stöckl (født 11. desember 1973 i St. Johann) er en østerriksk tidligere skihopper og nåværende trener. Han ble i mars 2011 ansatt som ny hovedtrener for det norske herrelandslaget i skihopping, etter Mika Kojonkoski. Hans første kontrakt hadde en varighet på to år, med opsjon på to år til, men han tegnet sommeren 2014 en ny kontrakt fram til 2018. I september 2017 ble kontrakten hans fornyet og forlenget med fem år, til etter Vinter-OL 2022 i Beijing.

Aktiv utøver 
Som aktiv hopper var Stöckl på det østerrikske B-landslaget, og deltok i fire verdenscuprenn, hvorav tre i 1993 og ett i 1995. 15.-plass i Kulm (Bad Mitterndorf) 30. januar 1993 ga ham 1 verdenscuppoeng og 59.-plass sammenlagt. I den tysk-østerrikske hoppuka 1992/93 ble han nummer 70 sammenlagt, etter 37.-plass i rennet i Bischofshofen. Han deltok i kontinentalcupen i sesongene 1992-1995, med 39.-plass i 1992/93 som beste sammenlagtplassering. Hans personlige rekord er 172 meter.

Trenerkarriere 
Stöckl var fra 1996/97 assistenttrener på det østerrikske landslaget, i perioden da Mika Kojonkoski var hovedtrener fra 1997 til 1999. Senere var han trener ved skigymnaset i Stams, og fra 2008 til 2011 også trener for det østerrikske juniorlandslaget. I hans tid som juniorlandslagstrener vant de mannlige østerrikske juniorene fem VM-gull av seks mulige, og han ble flere ganger nevnt som en av hovedgrunnene til det østerrikske hopplandslagets suksess på slutten av 2000-tallet. 

I mars 2011 ble Stöckl presentert som hovedtrener for det norske hopplandslaget, og han begynte i jobben i mai 2011. Alexander Stöckl hadde en god start på trenerjobben for Norge. Stöckl ble kåret til Årets trener i 2015 på Idrettsgallaen 2016.

Annet 
Ved siden av idretten er han også aktiv innen musikken. Han er frontfigur i a cappella-bandet Harry And The Nicknames, som er godt kjent i Østerrike. Stöckl har bl.a. skrevet sangen som en av Idol-deltakerne i Østerrike vant med.

Alexander Stöckl lærte seg raskt å snakke norsk , og bor sammen med sin samboer i Norge.

Referanser

Eksterne lenker 
 
 
 
 
  Norges Skiforbund: Ny landslagstrener i hopp (23. mars 2011)
  VG: Her er mannen som skal «hoppe etter Kojonkoski» (23. mars 2011)
  Kronen Zeitung / Austria Presse Agentur: Alexander Stöckl neuer Trainer der norwegischen Adler (23. mars 2011)

Østerrikske skihopptrenere
Østerrikske skihoppere